《庆清朝·榴花》
宋代·王沂孙

玉局歌残，金陵句绝，年年负却熏风。西邻窈窕，独怜入户飞红。熏度绿阴载酒，枝头色比舞裙同。何须拟，蜡珠作蒂，缃彩成丛。
谁在旧家殿阁？自太真仙去，扫地春空。朱幡护取，如今应误花工。颠倒绛英满径，想无车马到山中。西风后，尚余数点，犹胜春浓。

作者简介：王沂孙，字圣与，号碧山、中仙、玉笥山人。会稽（今浙江绍兴）人，年辈大约与张炎相仿，入元后曾任庆元路学正。有《花外集》，又名《碧山乐府》。